als_Latn dik_Latn sna_Latn
Bizneset, si falen detyrimet fiskale e gjobat për kontributin e pensionit
Amnistia që fshin detyrimet e biznesit në tatime dhe dogana, gjobat e kontributeve për pensionet, nis zbatimin nga 8 maji. Ministria e Financave përfundoi udhëzimin që përcakton proceduarat për t’u bërë efektiv ligji. Gazeta zbardh të plotë udhëzimin, i cili përcakton se si do të procedohet në tatime e dogana.
Sipas udhëzimit, biznesit debitor në dogana do t’i shqyrtohen vendimet administrative nga komisionet që do të ngrihen në degët rajonale, në përbërje të të cilëve do të jenë 4 anëtarë. Pas shqyrtimit të vendimeve administrative do të miratohet lista e përfituesve, e cila detajon shumën që falet, si dhe shumën që do të paguhet për të përfituar falje gjobash dhe kamatash. Për biznesin që ka detyrime pa paguar në tatime para 2010-s, fshirja e tyre do të bëhet automatike. Përfituesit do të njoftohen me mesazh për efektin e përfshirë në situatën financiare të sistemit informatik.
KONTRIBUTET
Gjobat e kamatëvonesat për kontributet e sigurimeve shoqërore dhe shëndetësore para vitit 2010 do të fshihen automatikisht. Për periudhën e dytë të ligjit të faljes, që përfshin vitet 2011-2014, kusht përfitimi është pagesa e plotë e kontributit brenda këtij viti. “Do të fshihen automatikisht gjobat dhe kamatëvonesat për sigurimet shoqërore dhe shëndetësore, që i përkasin periudhës tatimore dhjetor 2010 e më parë, të cilat rezultojnë të regjistruara në llogarinë e subjektit.
Për periudhën 1 janar 2011 deri në dhjetor 2014, gjobat dhe kamatëvonesat për sigurimet shoqërore dhe shëndetësore do të fshihen me kushtin që brenda datës 31 dhjetor 2017 të paguhet i plotë detyrimi”, thuhet në udhëzim. Po ashtu, nëse subjekti nuk ka kontribut për të paguar për periudhën 2011 deri në 2014, pasi, ose e ka paguar më parë, ose tatimi është zero, atëherë atij i aplikohet fshirja e gjobave dhe kamatëvonesave.
DOGANA
Udhëzimi i Ministrisë së Financave përcakton procedurat që degët doganore duhet të kryejnë për evidentimin e plotë të të gjithë debitorëve ndaj administratës doganore, si dhe hartojnë edhe listat respektive të debitorëve. Për të administruar të gjithë procedurën e fshirjes së këtij ligji, kryetari i degës doganore do të ngrejë një komision, në përbërje të të cilit janë kryetari i degës doganore, juristi i degës doganore, specialisti i borxhit dhe i financës.
“Në zbatim të ligjit të amnistisë, dega doganore harton listën e plotë të të gjithë debitorëve për detyrimet e papaguara të evidentuara nëpërmjet vendimeve administrative për periudhën para dhjetorit 2010. Kjo listë do të mbajë në mënyrë të detajuar të gjitha të dhënat në lidhje me emrin e kompanisë apo individit, NIPT-in, kartën e identitetit, numrin dhe datën e vendimit administrativ, detyrimet e pagueshme në doganë, shumën e paguar nëse ka dhe shuma që fshihet. Kjo listë e plotë do të konsiderohet si lista finale, mbi të cilën do të vazhdojë procedura e administrimit të fshirjes nga komisioni. Komisioni, pasi verifikon saktësinë e listës përmes një procesverbali të nënshkruar nga të gjithë anëtarët e komisionit, miraton menjëherë fshirjen e këtyre detyrimeve. Më pas, lista e miratuar i kalon për fshirje zyrës së financës dhe zyrës së borxhit në degën doganore. Lista e debitorëve përfitues, pasi janë fshirë detyrimet e pagueshme në doganë, i dërgohet Drejtorisë së Përgjithshme të Doganave”, thuhet në udhëzim.
Po ashtu, kjo listë do të konsiderohet si lista bazë në të cilën do të pasqyrohen debitorët që nuk kanë paguar detyrimet për periudhën 2011-2014. Kushti për të përfituar është që ata të paguajnë detyrimet brenda dhjetorit të 2017.
“Do të pasqyrohen debitorët, të cilët e kanë përmbushur pjesërisht kushtin e pagesës (debitori ka kryer pagesë të pjesshme të detyrimit të pagueshëm në dogana, pa gjoba, kamatëvonesat dhe interesat kompensuese) deri në momentin e hartimit të listës. Do të pasqyrohen debitorët, të cilët kanë përmbushur plotësisht kushtin e pagesës (pagesën e plotë të detyrimit të pagueshëm në dogana pa përfshirë gjobat, kamatëvonesat dhe interesat kompensuese). Do të pasqyrohen edhe debitorët, të cilët janë shpallur të tillë vetëm për gjoba, kamatëvonesa dhe interesa. Kjo listë do të mbajë në mënyrë të detajuar të gjitha të dhënat në lidhje me emrin e kompanisë apo individit, NIPT-in, kartën e identitetit, numrin dhe datën e vendimit administrativ, detyrimet e pagueshme në doganë, shumën e paguar nëse ka, shumën që duhet të paguajë për të plotësuar kushtin e fshirjes dhe shuma që do të fshihet. Për të gjithë debitorët që janë në listë, nëse nuk është kryer procedura e njoftimit, dega doganore bën menjëherë njoftimin për debitorin në të cilin sqaron gjithashtu edhe kushtin për pagesën e plotë të detyrimit pa përfshirë gjobat, kamatëvonesat dhe interesat”, përcakton udhëzimi.
TATIMET
Udhëzimi sqaron se për detyrimet e papaguara në tatime do të fshihen automatikisht ato që u përkasin periudhave tatimore dhjetor 2010 e më parë dhe që rezultojnë të regjistruara në llogarinë e subjektit, përveç kontributit të sigurimeve shoqërore e shëndetësore.
Me fshirjen do të përfshihet çdo detyrim tatimor i regjistruar në sistemin informatik ose jashtë sistemit, por që është i regjistruar në kontabilitetin e drejtorive rajonale tatimore. Për periudhën e dytë, udhëzimi përcakton fshirjen e gjobave dhe kamatëvonesave nga 1 janar 2011 deri në dhjetor 2014, me kushtin që të paguhet i plotë detyrimi brenda datës 31 dhjetor 2017.
SQARIMET E UDHËZIMIT
Në listën e plotë të të gjithë debitorëve për detyrimet e papaguara në doganë, të evidentuara sipas vendimeve administrative nga 1 janari 2011 deri më 31 dhjetor 2014, do të pasqyrohen debitorët:
• të cilët e kanë përmbushur pjesërisht kushtin e pagesës (debitori ka kryer pagesë të pjesshme të detyrimit të pagueshëm në dogana, pa gjoba, kamatëvonesat dhe interesat kompensuese)deri në momentin e hartimit të listës.
• të cilët kanë përmbushur plotësisht kushtin e pagesës(pagesën e plotë të detyrimit të pagueshëm në dogana pa përfshirë gjobat, kamatëvonesat dhe interesat kompensuese).
• Lista do të mbajë në mënyrë të detajuar të gjitha të dhënat në lidhje me emrin e kompanisë apo individit, NIPT-in, kartën e identitetit, numrin dhe datën e vendimit administrativ, detyrimet e pagueshme në doganë, shumën e paguar, nëse ka, shumën që duhet të paguajë për të plotësuar kushtin e fshirjes dhe shuma që do të fshihet.
• Të gjithë debitorët përfitues duhet që brenda 31 dhjetorit 2017 të paraqitin pranë degës doganore ku figurojnë debitorë kopjen e mandatpagesës që përfaqëson pagesën, sipas kushtit.
• Fshihen automatikisht detyrimet tatimore të papaguara që u përkasin periudhave tatimore dhjetor 2010 e më parë dhe që rezultojnë të regjistruara në llogarinë e subjektit, përveç kontributit të sigurimeve shoqërore dhe shëndetësore. Këtu përfshihet çdo detyrim tatimor i regjistruar në sistemin informatik, ose jashtë sistemit, por që është i regjistruar në kontabilitetin e drejtorive rajonale tatimore.
• Fshihen e gjobave dhe kamatëvonesat për periudhën 1 janar 2011 deri në dhjetor 2014, me kushtin që të paguhet i plotë detyrimi brenda datës 31 dhjetor 2017
als_Latn als_Latn als_Latn als_Latn als_Latn als_Latn tuk_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn